**Om projektet**

**Ingen skal stå alene: Nye initiativer for bedre psykisk arbejdsmiljø for erhvervsaktive med høreproblematikker**

I Ingen skal stå alene-projektet sætter Høreforeningen fokus på at forbedre trivslen blandt erhvervsaktive med høreproblemer, ved at lave aktiviteter der kan modvirke den ensomhed, som mange med høreproblemer føler på arbejdsmarkedet. Projektet der løber frem til udgangen af 2024 er støttet af Velliv Foreningen.

I Høreforeningen synes vi ikke, at man skal stå alene med sit høreproblem på arbejdspladsen. Derfor giver vi i projektet virksomheder værktøjer til at forbedre arbejdsmiljøet. Vi synes heller ikke man skal stå alene socialt, så vi skaber gruppeforløb for erhvervsaktive med høreproblemer, hvor man kan mødes med andre i en lignende situation.

I projektets udviklingsforløb skaber vi viden og redskaber til, at virksomheder med konkrete tiltag kan sikre et sundere psykisk arbejdsmiljø og mental sundhed for erhvervsaktive med høreproblematikker, og som ofte også vil gavne andre ansatte. Konkrete tiltag som vi afprøver med små- og mellemstore private virksomheder i en række udviklingsforløb.

I projektets peer-to-peer ordning, sætter vi erhvervsaktive med høreproblemer sammen med andre ligesindede i grupper, som mødes jævnligt over et halvt til et helt år og deler erfaringer og reflekterer over forskellige tematikker i forhold til deres arbejdsliv med hørenedsættelse.

Viden og redskaber fra projektet bliver delt i en kampagne rettet mod små- og mellemstore virksomheder i det sidste halvår af projektet, for at få flere i erhvervslivet til at gøre en indsats for at forbedre trivsel og mental sundhed blandt erhvervsaktive med høreudfordringer.

**Problematikken**

Hver 10. dansker hører dårligt på jobbet, og Høreforeningens egen forundersøgelse viser, at erhvervsaktive med høreproblemer ofte føler sig alene med det og savner mere opmærksomhed og forståelse for deres høreproblem på arbejdspladsen.

Sundhedsprofil for voksne med fysisk funktionsnedsættelse fra 2022 viser, at personer med hørenedsættelse på en række psykosociale parametre er dårligere stillet end normalthørende personer. Bl.a. i forhold til stress, træthed, søvnbesvær og deciderede psykiske symptomer. Men personer med høreproblemer kan have et velfungerende liv og blive på arbejdsmarkedet længere, hvis arbejdspladsen giver den rette støtte og tager hensyn.